**Z A P I S N I K**

|  |  |
| --- | --- |
| **Naslov sestanka** | Četrta seja Sveta za čebelarstvo |
| **Datum sestanka** | 31. 5. 2021 |
| **Kraj sestanka** | Videokonferenca preko platforme Webex 14.00-15.15 |
| **Seznam prisotnih članov Sveta za čebelarstvo** | dr. Peter Kozmus, g. Boštjan Noč, ga. Andreja Bizjak, dr. Anton Svetlin, dr. Metka Pislak Ocepek, prof. dr. Peter Dovč, izr. prof. dr. Janko Božič, ga. Aleša Mižigoj, doc. dr. Danilo Bevk, g. Boris Seražin, mag. Marjeta Bizjak, g. Igor Horvat |
| **Seznam odsotnih članov Sveta za čebelarstvo** | doc. dr. Janez Prešern, dr. Stanko Kapun, g. Anton Komat |
| **Seznam ostalih prisotnih** | Dr. Jože Podgoršek, Hermina Oberstar |
| **Zapisnik pripravil** | Igor Horvat  |

|  |
| --- |
| **Sklepi** |

**Sklep 1: Člani Sveta za čebelarstvo so soglasno potrdili predlagani dnevni red s tem, da se na seji Sveta za čebelarstvo ne izvede seznanitev z ugotovitvami revizije Slovenske čebelarske akademije, kar je bilo načrtovano ob 4. točki dnevnega reda (Pregled in potrditev zapisnika tretje redne seje ter pregled realizacije sklepov (seznanitev z ugotovitvami revizije Slovenske čebelarske akademije)).**

**Sklep 2: Člani Sveta za čebelarstvo so izvolili novega sekretarja Sveta za čebelarstvo. Novi sekretar Sveta za čebelarstvo je g. Igor Horvat.**

**Sklep 3: Člani Sveta za čebelarstvo so potrdili zapisnik tretje redne seje Sveta za čebelarstvo ter pregledali realizacijo sklepov.**

**Sklep 4: Člani Sveta za čebelarstvo so se seznanili s predlogom Uredbe o spremembah in dopolnitvah Uredbe o izvajanju Programa ukrepov na področju čebelarstva v Republiki Sloveniji v letih 2020–2022.**

**Sklep 5: Člani Sveta za čebelarstvo so se seznanili s trenutno situacijo zaradi posledic pozebe v čebelarstvu. MKGP bo ob ustrezno izkazanem izpadu dohodka, pripravil ustrezne rešitve za pomoč čebelarjem.**

|  |
| --- |
| **Vsebina zapisnika** |

Predsednik Sveta dr. Peter Kozmus je uvodoma pozdravil vse navzoče in predal besedo ministru dr. Jožetu Podgoršku, da Svet za čebelarstvo (v nadaljevanju: Svet) seznani z aktualnimi informacijami o delu ministrstva.

Uvodoma je minister dr. Podgoršek člane Sveta seznanil z aktualnimi informacijami na področju dela Ministrstva za kmetijstvo, gozdarstvo in prehrano, med drugim je izpostavil sprejem Zakona o zlati čebeli, ter delo na področju Zakona o kmetijstvu, Zakona o kmetijskih zemljiščih, Zakona o zaščiti živali ter druge zakonodajne predloge (odloki, ki so posledica epidemije Covid-19) v pristojnosti ministrstva.

Minister je predstavil tudi aktivnosti na področju priprave Strateškega načrta, predstavil je aktivnosti, ki se odvijajo na ravni Sveta EU in EU parlamenta. S 1. 7. Slovenijo čaka predsedovanje Svetu EU. Če Portugalska ne bo zaključila pogajanja, bo pogajanja morala nadaljevati Slovenija. V času predsedovanja Slovenije Svetu EU, bo izpostavljeno tudi označevanje porekla pri mešanicah medu.

Predsednika Sveta, dr. Kozmusa je zanimalo, kaj lahko deležniki (ČZS in ostali) naredijo, da pride do čim hitrejšega premika na tem področju.

Minister je odgovoril, da v danem primeru ni prišlo do zastoja in da se na EU ravni izvaja dalj časa trajajoča študija in da do bistvene pohitritve postopkov za spremembo zakonodaje na področju označevanja mešanic medu ni možno priti.

Predsednik Sveta, dr. Kozmus je še dodal, da evropska čebelarska javnost pričakuje, da bi ob Slovenskem predsedovanju Svetu EU prišlo do napredka na tem področju.

Pod 2. točko dnevnega reda so člani Sveta zaradi spremenjene sestave soglasno izvolili novega sekretarja Sveta za čebelarstvo. Namesto go. Lidije Lipič Berlec, ki ni več članica Sveta, se je za sekretarja Sveta imenoval g. Igor Horvat.

V nadaljevanju so člani Sveta pregledali in potrdili zapisnik tretje redne seje Sveta.

Člani Sveta so se strinjali, da se z ugotovitvami revizije Slovenske čebelarske akademije ne bodo seznanjali, saj je z določenimi ugotovitvami predhodno potrebno seznaniti Slovensko čebelarsko akademijo.

Nadalje je g. Horvat na kratko predstavil predlog Uredbe o spremembah in dopolnitvah Uredbe o izvajanju programa ukrepov na področju čebelarstva v Republiki Sloveniji v letih 2020-2022 (v nadaljevanju: Uredba). Uredba se spreminja na podlagi spremenjenega Programa ukrepov na področju čebelarstva v Republiki Sloveniji v letih 2020-2022 (v nadaljevanju: Program ukrepov v čebelarstvu), ki se je spreminjal zaradi povečanih sredstev za leti 2021 in 2022. Za posamezno leto bo po novem na voljo približno 1,3 milijona evrov (½ SLO sredstva, ½ EU sredstva). Povedal je, da se čaka objava Izvedbenega sklepa EK, ki je zadnja pravna podlaga s katero ima Slovenija možnost črpanja dodatnih sredstev za leto 2021 in 2022. Objava Izvedbenega akta EK mora biti izdana najkasneje do 15. 6. 2021. Na kratko je povzel aktivnosti povezane s spremembo Program ukrepov v čebelarstvu in s spremembo Uredbe.

S spremembo Uredbe se uvaja šest novih ukrepov in sicer: Sofinanciranje didaktičnih pripomočkov organizacijam čebelarjev, Sofinanciranje zdravil, ki so dovoljena v ekološkem čebelarstvu za zatiranje varoje, Uporaba presejalnih laboratorijskih metod za ugotavljanje žarišč hude gnilobe čebelje zalege v naključno izbranih čebelnjakih za učinkovitejšo sanacijo bolezni, Aktivnost encimov v medu v povezavi z izvorom medu, Podpora čebelarskim društvom za izvajanje pašnih redov, Iskanje alternativnih paš in karakteristike medu v povezavi s povzročitelji medenja. Uvajajo se tudi določene spremembe in dopolnitve obstoječih ukrepov. Vse predlagane spremembe in dopolnitve so posledica intenzivnih usklajevanj, ki so potekala v okviru delovne skupine za čebelarstvo.

G. Horvat je na kratko povzel bistvene spremembe Uredbe, z navedbo novih skupin opreme, ki se dodajajo na seznam opreme, za katero je mogoče uveljavljati sofinanciranje, pogoje in merila pri določenih ukrepih, omenil je povečanje najvišjih zneskov sredstev, ki jih upravičenci lahko prejmejo v triletnem obdobju za nakup čebelarske opreme (povečanje za 20 % glede na kategorijo v katero vlagatelj spada), obveznosti in sankcije, ter določene spremembe, ki so posledica medresorskega usklajevanja in pripomb v okviru javne obravnave. Izpostavil je, da je Uredba še vedno v medresorskem usklajevanju in da so možne še določene spremembe.

V nadaljevanju Seje so člani Sveta razpravljali o posledicah pozebe v čebelarstvu (pozebli cvetovi, čebele ne izletavajo, ni izločanja nektarja, število trotov se zmanjšuje…) in izpostavili, da je letošnje leto za sektor čebelarstva izjemno slabo.

Minister je predstavil kakšna je možnost pomoči (interventni zakon ali odlok) in predstavil izplačila škod v sadjarstvu in vinogradništvu.

Povedano je bilo, da se pred jesenjo oz. pred začetkom zime, pomoč ne more izplačati. Ocena škode, ki je podlaga za izračun izpada dohodka bo možna šele po zaključku pašne sezone ( torej po 15.avgustu ).

Ga. Hermina Oberstar je predstavila pomoč čebelarjem zaradi izpada dohodka v letu 2019.

Škoda v čebelarstvu v letu 2019 je nastala zaradi:

- slabih vremenskih razmer zaradi katerih je prišlo do zmanjšanja medenja medovitih rastlin, in

- kristalizacije medu v satju, ki je posledica prerazmnožitve rdečerjave puhaste smrekove ušice.

Do pomoči so bili upravičeni čebelarji, ki so imeli prijavljenih najmanj 10 čebeljih družin. Finančna pomoč je znašala do največ 3,5 EUR na čebeljo družino in za ekološke čebelarje do največ 10 EUR na čebeljo družino.

Na podlagi ugotovljenega izpada dohodka, se pomoč lahko izplača po pravilu »de minimis«, kar pomeni, da kmetijko gospodarstvo, ki izpolnjuje pogoje, v treh letih lahko prejme skupaj 25.000 EUR pomoči. Podlaga za izplačilo je sprejeti odlok. Pred sprejemom odloka je potrebno ugotoviti vsaj za 30 % nižji dohodek v primerjavi s povprečnim dohodkom preteklih let. V skladu z EU predpisi je potrebno pri izračunu izpada dohodka upoštevati povprečni donos medu, ki se ga izračuna na način, da se vzame pridelke zadnjih petih let in izloči najboljše in najslabše leto.

MKGP bo ob ustrezno izkazanem izpadu dohodka, pripravil ustrezne rešitve za pomoč čebelarjem.

|  |  |
| --- | --- |
| Igor Horvat l.r.sekretar Sveta za čebelarstvo | Dr. Peter Kozmus l.r.predsednik Sveta za čebelarstvo |

Poslati:

- članom Sveta za čebelarstvo in ostalim vabljenim na četrto sejo Sveta za čebelarstvo